Φιορέλο Λα Γκουάρντια

Ο Φιορέλ(λ)ο Χένρυ Λα Γκουάρντια (αγγλ. Fiorello Henry La Guardia, 11 Δεκεμβρίου 1882 – 20 Σεπτεμβρίου 1947) ήταν Αμερικανός πολιτικός και δικηγόρος, μέλος της Βουλής των Αντιπροσώπων των Ηνωμένων Πολιτειών για την Πολιτεία της Νέας Υόρκης και ο 99ος δήμαρχος της Νέας Υόρκης (από το 1934 έως το 1946). Ο Λα Γκουάρντια ήταν γνωστός για την ευερέθιστη, ενεργητική και χαρισματική του προσωπικότητα, και το βραχύσωμο, στρογγυλευμένο παρουσιαστικό του (είχε ύψος 1,57 μέτρο). Ως ιδεολογικώς σοσιαλιστικών αποκλίσεων μέλος του Ρεπουμπλικανικού Κόμματος, ο Λα Γκουάρντια υποστηρίζόταν συχνά σε συγκεκριμένες πολιτικές του από άλλα κόμματα. Μια ομάδα 69 πολιτικών επιστημόνων το 1993 τον κατέταξε ως τον καλύτερο δήμαρχο όχι μόνο της Ν. Υόρκης, αλλά και τον καλύτερο δήμαρχο μεγάλης πόλεως των ΗΠΑ στην ιστορία.Melvin G. Holli: The American Mayor: The Best and the Worst Big-City Leaders, Pennsylvania State Univ. Press, 1999, σσ. 4-11

Ο Φιορέλο Λα Γκουάρντια γεννήθηκε ως Φιορέλλο Ραφφαέλε Ενρίκο Λα Γκουάρντια (ιταλ. Fiorello Raffaele Enrico La Guardia) από γονείς Ιταλούς μετανάστες στη Νέα Υόρκη και άρχισε να ενδιαφέρεται για την πολιτική από νεαρή ηλικία. Προτού γίνει δήμαρχος, υπήρξε βουλευτής εκλεγόμενος στην εκλογική περιφέρεια του Μανχάταν. Στα δύσκολα χρόνια της Οικονομικής Κρίσεως του Μεσοπολέμου, ο Λα Γκουάρντια υπεστήριξε με εκστρατεία τον Φραγκλίνο Ρούζβελτ και τα προγράμματα του New Deal, και κέρδισε τις δημοτικές εκλογές της Νέας Υόρκης του 1933. Ως δήμαρχος στα χρόνια της οικονομικής κρίσεως και του Β΄ Παγκόσμιου Πολέμου, μπόρεσε να ενοποιήσει το σύστημα συγκοινωνιών της πόλεως, να επεκτείνει την ανέγερση εργατικών κατοικιών, τις παιδικές χαρές, τα πάρκα και τα αεροδρόμια. Αναδιοργάνωσε την Αστυνομική υπηρεσία της πόλης της Νέας Υόρκης και εφάρμοσε ομοσπονδιακά προγράμματα του New Deal μέσα στην πόλη. Επιπλέον, επεδίωξε μια μακρά σειρά πολιτικών μεταρρυθμίσεων, περιορίζοντας τη δύναμη του πανίσχυρου, ελεγχόμενου από Ιρλανδο-αμερικανούς πολιτικού μηχανισμού του Ταμάνυ Χολ, ο οποίος έλεγχε το Δημοκρατικό Κόμμα στο Μανχάταν.

Ο Λα Γκουάρντια ήταν πολύ «ορατός» και στην εθνική πολιτική σκηνή. Η στήριξη από μέρους του του New Deal και η σχέση του με τον Πρόεδρο Φ. Ρούζβελτ έφεραν ομοσπονδιακά κονδύλια στη Νέα Υόρκη, ενώ η ραδιοφωνική εκπομπή του «Talk to the People», που μεταδιδόταν από τον Δεκέμβριο του 1941 μέχρι τον Δεκέμβριο του 1945, επεξέτεινε την επιρροή του πέρα από τα όρια της πόλεως.

Ο Λα Γκουάρντια πέθανε στο σπίτι του στο Ρίβερντεϊλ του Μπρονξ από καρκίνο του παγκρέατος σε ηλικία 64 ετών.

 Δείτε επίσης 
 Αεροδρόμιο ΛαΓκουάρντια, το ένα από τα τρία μεγάλα πολιτικά αεροδρόμια που εξυπηρετούν την πόλη της Νέας Υόρκης.

Παραπομπές

Κατηγορία:Δήμαρχοι της Νέας Υόρκης
Κατηγορία:Αμερικανοί ιταλικής καταγωγής
Κατηγορία:Μέλη της Βουλής των Αντιπροσώπων (ΗΠΑ)
Κατηγορία:Αμερικανοί δικηγόροι
Κατηγορία:Πολιτικοί του Ρεπουμπλικανικού Κόμματος (ΗΠΑ)